Արցախի Հանրապետության Ազգային ժողով

Արցախի Հանրապետության Ազգային ժողով (նաև Լեռնային Ղարաբաղի Հանրապետության Ազգային ժողով),  Արցախի օրենսդիր իշխանության բարձրագույն մարմինն է։ Ազգային ժողովն ընտրվում է հինգ տարի ժամկետով։ 2020 թվականի մայիսի 21-ից ընտրվեց Արցախի Հանրապետության 7-րդ գումարման Ազգային ժողովը։
Արցախի Հանրապետության Ազգային ժողովը կազմված է 33 պատգամավորից, որից 22-ը ընտրվում են համամասնական, 11-ը՝ մեծամասնական ընտրակարգով։ ԱԺ անցնելու համար նախատեսված է գերազանցել ընտրաձայների 5 տոկոսը։
Խորհրդարանում ստեղծվել ու վերակազմավորվել են այլ խորհրդարանների հետ ունեցած բարեկամական խմբերը. Արցախի Հանրապետություն-Լիտվայի Հանրապետություն բարեկամական խումբ, Արցախի Հանրապետություն-Եվրախորհրդարան բարեկամական խումբ,  «Ղարաբաղ-Ֆրանսիա» Բարեկամության շրջանակ, Արցախի Հանրապետության Ազգային ժողովի և  Հայաստանի Հանրապետության Ազգային ժողովի միջև համագործակցության միջխորհրդարանական հանձնաժողով։ 
Արցախի Ազգային ժողովի ներկայիս նախագահն Արթուր Թովմասյան։


== Պատմություն ==
2017 թվականի սահմանադրական հանրաքվեից հետո, սահմանադրության համաձայն, Ազգային ժողովի բոլոր անդամներն ընտրվում են հինգ տարի ժամկետով ՝ համամասնական ընտրակարգով։


=== I գումարման Ազգային Ժողով (Գերագույն Խորհուրդ) ===
Ի կատարումն 1991թ. դեկտեմբերի 10-ի Անկախության հանրաքվեում ժողովրդի կամքի արտահայտության, 1991թ. դեկտեմբերի 28-ին անց են կացվել ԼՂՀ  պետական իշխանության բարձրագույն մարմնի՝ ԼՂՀ առաջին գումարման Գերագույն խորհրդի ժողովրդական պատգամավորների ընտրություններ։
Հիմնականից բացի՝ 1992թ. հունվարի 11-ին  անց են կացվել  լրացուցիչ ընտրություններ։ Հաշվի առնելով, որ  ոչ բոլոր ընտրատարածքներում են ընտրվել պատգամավորներ՝ ԼՂՀ Կենտրոնական ընտրական հանձնաժողովը տարբեր ժամկետներում՝ ընդհուպ մինչև 1994 թվականի հուլիսի 3-ը, անց է կացրել նոր ընտրություններ։


=== II գումարման Ազգային Ժողով ===
1995թ. ապրիլի 30-ին անցկացվեցին ԼՂՀ Խորհրդարանի ընտրությունները, որոնք կազմակերպվել են մեծամասնական ընտրակարգով։ Ընտրությունները տեղի են ունեցել 33 ընտրատարածքից 31-ում, իսկ 2-ում՝ պատգամավորության մեկական թեկնածուների ինքնաբացարկի պատճառով չկայացան։ ԼՂՀ ԿԸՀ 1995թ. մայիսի 5-ի նիստի որոշմամբ գրանցվեց 23 պատգամավոր։
1995թ. հունիսի 30-ին 5 ընտրատարածքում անց են կացվել նոր ընտրություններ։


=== III գումարման Ազգային Ժողով ===
2000 թվականի հունիսի 18-ին տեղի են ունեցել ԼՂՀ 3-րդ գումարման Ազգային ժողովի  ընտրությունները։


=== IV գումարման Ազգային Ժողով ===
2005 թվականի հունիսի 19-ին անց են կացվել ԼՂՀ 4-րդ գումարման Ազգային ժողովի ընտրությունները` համամասնական և մեծամասնական ընտրակարգերով։ Մեծամասնական ընտրակարգով անցկացված ընտրությունները կայացել են բոլոր 22 ընտրատարածքում։


=== V գումարման Ազգային Ժողով ===
2010 թվականի մայիսի 23-ին անց են կացվել ԼՂՀ 5-րդ գումարման Ազգային ժողովի ընտրությունները` համամասնական և մեծամասնական ընտրակարգերով սահմանված պատգամավորական տեղերի նոր քվոտաներով. 17 համամասնական և 16 մեծամասնական հարաբերակցությամբ (նախորդ ընտրությունների քվոտաները կազմում էին համապատասխանաբար 11 և 22)։


=== VI գումարման Ազգային Ժողով ===
ԼՂՀ 6-րդ գումարման Ազգային ժողովի ընտրությունները, համամասնական և մեծամասնական ընտրակարգերով սահմանված   պատգամավորական տեղերի նոր քվոտաներով՝ 22 համամասնական և 11 մեծամասնական հարաբերակցությամբ, տեղի են ունեցել 2015թ. մայիսի 3-ին։


=== VII գումարման Ազգային Ժողով ===
2020 թվականի մայիսի 21-ին տեղի են ունեցել ԼՂՀ 7-րդ գումարման Ազգային ժողովի  ընտրությունները։


== Խմբակցություններ ==
7-րդ գումարման Ազգային ժողովում կազմավորվել է 5 խմբակցություն
Ազատ Հայրենիք-ՔՄԴ դաշինք (16 տեղ)
Միասնական Հայրենիք (9 տեղ)
«Արդարություն» (3 տեղ)
«Հայ Յեղափոխական Դաշնակցություն» (3 տեղ)
«Արցախի ժողովրդավարական կուսակցություն» (2 տեղ)


== Հանձնաժողովներ ==
Արցախի ներկայիս խորհրդարանում գործում է 7 հանձնաժողով՝

պաշտպանության, անվտանգության և օրինապահպանության հարցերի,
արտաքին հարաբերությունների,
պետական-իրավական հարցերի,
սոցիալական և առողջապահության հարցերի,
արտադրության և արտադրական ենթակառուցվածքների հարցերի,
ֆինանսաբյուջետային և տնտեսական կառավարման հարցերի,
գիտության, կրթության, մշակույթի, երիտասարդության և սպորտի հարցերի


== Ծանոթագրություններ ==


== Արտաքին հղումներ ==
Արցախի Հանրապետության Ազգային ժողովի կայքը
ԼՂՀ կենտրոնական Ընտրական Հանձնաժողով